U-I-28/25
Natisni
Opravilna št.:
U-I-28/25
Datum odločitve:
26. 1. 2026
ECLI:
ECLI:SI:USRS:2026.U.I.28.25
Akt:
Zakon o pokojninskem in invalidskem zavarovanju (Uradni list RS, št. 109/06 – uradno prečiščeno besedilo) (ZPIZ-2J), 1. odst. 144. čl.
Izrek:
Pobuda za začetek postopka za oceno ustavnosti prvega odstavka 144. člena Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo)
se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Irena Gorenc, Mengeš
Datum vloge:
11. 2. 2025
Vrsta odločitve:
sklep
Vrsta rešitve:
zavrženje
Dokument:
US34324
Dokument v PDF obliki:
U-I-28-25.pdf
147 KB
Prenesite datoteko
U-I-28/25-6
26. 1. 2026
SKLEP
Ustavno sodišče je v postopku za preizkus pobude
Irene Gorenc, Mengeš
, na seji 26. januarja 2026
sklenilo:
Pobuda za začetek postopka za oceno ustavnosti prvega odstavka 144. člena Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo)
se zavrže.
OBRAZLOŽITEV
1. Vlagateljica navaja, da je Zakon o spremembah Zakona o pokojninskem in invalidskem zavarovanju (Uradni list RS, št. 121/21 – ZPIZ-2J) s spremembo 403. člena Zakona o pokojninskem in invalidskem zavarovanju (Uradni list RS, št. 96/12, 39/13, 44/14, 102/15, 23/17, 40/17, 65/17, 28/19, 75/19 in 139/20 – ZPIZ-2/12) omogočil, da zavarovanci pridobijo pravico do invalidnine tudi za telesne okvare, ki so posledica bolezni in poškodb izven dela. Zato naj bi zahtevala priznanje navedene pravice, vendar naj bi Zavod za pokojninsko in invalidsko zavarovanje Slovenije (v nadaljevanju Zavod) z odločbo z dne 12. 12. 2024 odločil, da nima pravice do invalidnine za skupno 40 % telesno okvaro, ki je nastala kot posledica poškodbe zunaj dela. Vlagateljica pojasni, da je Zavod odločitev oprl na drugo alinejo prvega odstavka 144. člena Zakona o pokojninskem in invalidskem zavarovanju (Uradni list RS, št. 109/06 – uradno prečiščeno besedilo – v nadaljevanju ZPIZ-1), po kateri zavarovanec pridobi pravico do invalidnine za telesno okvaro, ki je posledica bolezni ali poškodbe izven dela, če znaša telesna okvara najmanj 50 % in če ima zavarovanec ob nastanku telesne okvare dopolnjeno pokojninsko dobo, ki je določena za pridobitev pravice do invalidske pokojnine, ne glede na to, ali telesna okvara povzroča invalidnost. Ker je pri vlagateljici podana (le) skupna 40 % telesna okvara zaradi posledic poškodbe zunaj dela, naj navedenega pogoja za pridobitev pravice do invalidnine ne bi izpolnjevala. Vlagateljica zatrjuje, da je prva alineja prvega odstavka 144. člena ZPIZ-1, po kateri pridobi zavarovanec pravico do invalidnine za telesno okvaro, ki je posledica poškodbe pri delu ali poklicne bolezni, če znaša telesna okvara najmanj 30 %, ne glede na dopolnjeno pokojninsko dobo, v neskladju s 14. členom Ustave. Meni, da različna obravnava zavarovancev glede na vzrok telesne okvare ni dopustna.
2. Vlagateljica je svojo vlogo podala na obrazcu za vložitev ustavne pritožbe. Ker iz vloge izhaja, da izpodbija navedeno določbo ZPIZ-1 in ne posamičnega akta, izdanega na njeni podlagi, je Ustavno sodišče štelo, da vlaga pobudo za začetek postopka za oceno ustavnosti prvega odstavka 144. člena ZPIZ-1.
3. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Izpodbijana določba ZPIZ-1
[1]
ne učinkuje neposredno. O pravici do invalidnine odloča Zavod v postopku, kot ga urejata ZPIZ-2 in Zakon o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08, 8/10 in 82/13 – ZUP). Sodno varstvo zoper odločitve Zavoda pa je v skladu z določbami Zakona o delovnih in socialnih sodiščih (Uradni list RS, št. 2/04 in 10/04 – popr. – ZDSS-1) zagotovljeno v socialnem sporu. Ustavno sodišče v primerih, ko zakonska določba ne učinkuje neposredno, šteje, da se lahko pobuda za začetek postopka za oceno ustavnosti vloži šele po izčrpanju pravnih sredstev zoper posamični akt, izdan na podlagi izpodbijanih predpisov, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je obrazloženo v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za začetek postopka za oceno ustavnosti izpodbijane določbe. Zato je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in
sodniki dr. Matej Accetto, mag. Nina Betetto, dr. Primož Gorkič, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Rok Svetlič in dr. Katja Šugman Stubbs.
Sklep je sprejelo soglasno.
dr. Rok Čeferin
Predsednik
[1]
V skladu s tretjim odstavkom 403. člena Zakona o pokojninskem in invalidskem zavarovanju (Uradni list RS, št. 48/22 – uradno prečiščeno besedilo 133/23 in 90/25 – v nadaljevanju ZPIZ-2), ki je sicer razveljavil ZPIZ-1, lahko zavarovanci do uveljavitve predpisov s področja varstva invalidov, ki bodo uredili postopke ugotavljanja vrste in stopnje telesnih okvar, na podlagi Odredbe o določitvi vrst in stopenj telesnih okvar (Uradni list RS, št. 163/21), pridobijo tudi pravico do invalidnine v skladu s 143. do 145., 147. in 149. členom ZPIZ-1.
⇒